钦定古今图书集成/明伦汇编/官常典/第356卷 > 王廷相
## 钦定古今图书集成/明伦汇编/官常典/第356卷 > 王廷相

按《明外史》本传：“廷相，字子衡，仪封人。幼有文名，登弘
治十五年进士，选庶吉士，授兵科给事中，以忧去。正
德初，服阕至京。刘瑾中，以罪谪亳州判官，量移高淳
知县。召为御史，疏言：‘大盗四起，将帅未能平，由将权
轻不能御敌，兵机疏不能扼险也。盗贼所至，乡民奉
牛酒，甚者为效力。盗有生杀权，而将帅反无之，故兵
不用命，宜假便宜，退却者必斩。河南地平旷，贼易奔；
山西地险阻，亦纵深入，将帅罪也。若陈兵黄河之津，
使不得西；分扼井陉、天井，使不得东，而主将以大军
蹙之，则贼进退皆穷，可不战禽矣’。”帝切责总督诸臣，
悉从其议。已，出按陕西，裁抑镇守中官廖堂，被诬。时
已改督京畿学校，逮系诏狱，谪赣榆丞。屡迁四川佥
事、山东副使，皆提调学校。嘉靖二年举治行卓异，再
迁山东右布政使。以右副都御史巡抚四川，讨平芒
部贼沙保。寻召理院事，历兵部左、右侍郎，迁南京兵
部尚书，参赞机务。初，有诏省进贡快船，守备太监赖
义复求增。廷相请酌物重轻以定船数，而大减宣德
以后传旨非祖制者，龙江、大胜、新江、浦子、江淮五关
守臣藉稽察榷利，安庆、九江藉春秋阅视索赂，廷相
皆请革之。草场、芦课银，率为中官杨奇、卜春及魏国
公徐鹏举所侵蚀。以廷相请，逮问奇、春，夺鹏举禄。三
月入为左都御史。疏言“南京守备权太重，不宜令魏

太子少保。畿民盗天寿山陵树，巡按杨绍芳引盗大
祀神御物律斩。廷相言：“大祀神御物者，指神御在内
祭器帷帐之物而言。《律》文盗陵木者，止杖一百，徒三
年。今舍本律，非刑之平。”忤旨，罚俸一月。帝将幸承天，
廷相与诸大臣谏，不纳。扈从还。以九年满，加太子太
保。雷震奉先殿。廷相言：“人事修而后天道顺，大臣法
而后小臣廉。今廉隅不立，贿赂盛行。先朝犹暮夜之
私，而今则白昼之攫。大臣污则小臣悉效，京官贪则
外官无畏。臣职宪纪，不能绝其弊。乞先罢斥，用以刺
尚书严嵩、张瓒辈。”帝但谕留而已。初，廷相请以《六条
考察》差还御史。帝令疏其所未尽，编之《宪纲》。乃取张
孚敬、汪𬭎所奏列，及新所定凡十五事以进，悉允行
之。及九庙灾，下诏修省。因敕廷相曰：“御史巡方职甚
重。卿总宪有年，自定六条后，不考黜一人。今宜痛修
省。”廷相惶恐谢。廷相掌内台最久，有威重，督团营，与
郭勋共事，逡巡其间，不能有所振饬。给事中李凤来
等论权贵夺民利。章下都察院。廷相檄五城御史核
实，迟四十馀日，给事中章允贤遂劾廷相徇私慢上。
帝方诘责，而廷相以御史所核闻，惟郭勋侵最多。帝
令勋自奏，于是劾勋者群起。勋复以领敕稽留，触帝
怒，下狱。责廷相朋比阿党，斥为民。越三年卒。廷相博
学好议论，以经术称。于星历、《舆图》《乐律》《河图》《洛书》及
周卲、程、张之书，皆有所论驳，然其说颇乖僻。隆庆初，
复官，赠少保，谥“肃敏。”